ТекIуэныгъэр зыIэщIагъэкIакъым
Спартак-Налшык» (Налшык) — «Мэшыкъуэ-КМВ» (Псыхуабэ) 2:0 (1:0). Налшык. «Спартак» стадион. Жэпуэгъуэм и 27-м. ЦIыхуи 200 еплъащ.
Судьяр: Колтунов (Дон Iус Ростов)
«Спартак-Налшык»: Щоджэн Б., Михайлов К. (Бэрсэдж, 90+2), Ольмезов, Белоусов, КIэдыкIуей, Машэжь (Ашуев, 88),Салахетдинов, Бажэ, Мэшыкъуэ Хь., Бацэ, Мэшыкъуэ И. (Дэхъу, 39).
«Мэшыкъуэ-КМВ»: Аршиев, Кабулов, Черкасов, Демидов, КIыщ, Гыстаров, КIэблахъуэ (Кюрджиев, 75), Ваниев, Карибов, Джатиев (Верулидзе, 74), Ярцев.
Топхэр дагъэкIащ: Салахетдинов, 32 (1:0), Бацэ, 65 (2:0).
Дагъуэ къыхуащIащ: Ваниевым, Мэшыкъуэ Хь., КIэблахъуэм.
Жэпуэгъуэм и 27-м «Спартак-Налшыкым» къригъэблэгъащ Псыхуабэ и «Мэшыкъуэ-КМВ»-р. Ипэ тхьэмахуэм къызэрыхагъэщIам щхьэкIэ налшыкдэсхэм я унэм Iэмал имыIэу очко къыщахьын хуей-уэ къапэщылът.
ЗэIущIэм и япэ дакъикъэхэм щегъэжьауэ хьэщIэхэм бжыгъэм зэрызрамыгъэхъуэжыным хущIэкъуащ. Контратакэ закъуэтIакъуэ къызэрагъэпэщми, я гуп нэхъыщхьэр я лъэныкъуэмкIэ къагъанэурэ япэ сыхьэт ныкъуэр екIуэкIащ. Псыхуабэдэсхэм кърата Iэмалыр ди щIалэхэм фIы дыдэу къагъэсэбэпащ. «Спартак-Налшыкым» къыхита угловойм иужькIэ Ольмезовым къыIэрыхьа топыр Салахетдиновым иритащ. Иужьрейр зэуа топым хьэщIэхэм я гъуащхьэтетым къригъэгъэзэну Iэмал иIакъым — 1:0.
Дакъикъэ зыбжанэ дэкIри, и лъакъуэм фэбжь зэригъуэтам и зэранкIэ джэгум хэкIын хуей хъуащ Мэшыкъуэ Ислъам.
ЗэIущIэм и етIуанэ Iыхьэм зэрыщIидзэжу, «Мэшыкъуэ-КМВ»-м бжыгъэр зэхуэдэ ищIыжыну жыджэру ипэкIэ кIуэтащ. Къыхэгъэщыпхъэщи, ехъулIэныгъэ зыIэрагъэхьэну IэмалыфIитIи яIащ, ауэ Щоджэным и фIыгъэкIэ «Спар-так-Налшыкым» пашэныгъэр фIэкIуэдакъым. 49-нэ дакъикъэр екIуэкIыу ди гъуащхьэтетыр и чэзум гъуэм къыдэкI- ри, къыхуэкIуэ футболистым иIыгъ топыр къытрихащ. КъыкIэлъыкIуэу, 57-нэ дакъикъэм штрафнойм иту хьэщIэхэр зэуа топым къригъэгъэзащ.
Абы иужькIэ налшыкдэсхэм бжьыпэр яубыдыжащ. Бажэр зэуа топыр гъуэм дыхьэным зымащIэщ иIэжар — штангэм къигъэлъеижащ. 65-нэ дакъикъэр екIуэкIыу зэIущIэм и кIэух бжыгъэр наIуэ хъуащ. Машэжьым къыIэрыхьа топыр псынщIэу хьэщIэхэм я лъэныкъуэмкIэ къитащ. Абы япэ нэса Мэшыкъуэ Хьэчим хуэзэ дыдэу ар Бацэм и дежкIэ къитащ. Иужьрейхэм апхуэдэ Iэмалхэр зыIэщIэзымыгъэкI Къантемыр топым щхьэкIэ еуэри, бжыгъэр 2:0-м хуигъэкIуащ.
Къэнэжа зэманым «Спартак-Налшыкым» и тепщэныгъэр нэхъри щIигъэбыдащ, уеблэмэ бжыгъэр игъэбэгъуэнуи Iэмал зыбжанэ иIащ, арщхьэкIэ апхуэдэр Iэмалыншагъэу къэзымылъыта ди щIалэхэм зэхъуэкIыныгъэ къыхэмыкIыу зэIущIэр и кIэм нагъэсащ.
АдэкIэ фыщыдгъэгъуэзэнщ иужьрейуэ зэхэта джэгугъуэм кърикIуа бжыгъэхэм: «Краснодар-3» (Краснодар) — «Академия» (Дон Iус Ростов) — 3:1, «Биолог-Новокубанск» (Прогресс) — «Чайка» (Песчанокопское) — 0:2, «Волгарь» (Астрахань) — «Спартак-Владикавказ» (Владикавказ) — 1:0, «Ангушт» (Нэзрэн) — «Дружба» (Мейкъуапэ) — 0:1, «Урожай» (Краснодар) — «Легион-Динамо» (Мэхъэчкъалэ) — 1:1, «Черноморец» (Новороссийск) — «Динамо» (Ставрополь) — 5:0.
КъыкIэлъыкIуэ зэIущIэр «Спартак-Налшыкым» Мэхъэчкъалэ щригъэкIуэкIынущ. ЩэкIуэгъуэм и 4-м ди щIалэхэр IущIэнущ «Легион-Динамо»-м.
ЖЫЛАСЭ Замир.
